Nuwe museum 'n skatkis van kulturele erfenisstukke | Maroela Media
Mimi Coertse word vir haar borsbeeld geskandeer (Foto: Verskaf)
"Ek het my afgevra hoe ons die geskiedenis van die Suid-Afrikaanse vermaaklikheidsbedryf gaan behou," vertel Shaun Mynhardt, stigter van die Suid-Afrikaanse Legendes-museum.
Dié museum word amptelik op 26 Januarie tydens 'n glansryke geleentheid in Pretoria geopen.
Altesaam 116 legendes is deur 'n ervare paneel uitgekies. Legendes wat reeds oorlede is, asook lewende legendes word betrek. Dit sluit onder meer in Gé Korsten, Lydia Winchester, Bles Bridges, Brümilda van Rensburg, Tinus Esterhuizen, Anneli van Rooyen, Johan Stemmet, Gert van Tonder, Shaleen Surtie-Richards en Riaan Cruywagen.
Mynhardt se passie vir die projek spruit voort uit sy familieverbintenis met die Afrikaanse toneelspeler, Siegfried Mynhardt.
"Oom Siegie is my oom en het 'n groot invloed gehad op my besluit om die museum te open," vertel Shaun. "Met sy dood het ek 'n klein tassie gekry met onder meer sy Artes-toekenning vir beste akteur in Die Houtbord en handgeskrewe briefies aan sy vrou, Jocelyn."
Al Debbo se vrou, Ansa, oorhandig se groen baadjie aan Shaun Mynhardt (Foto: Verskaf)
Hy vertel dat dit net die begin van sy behoefte en droom was om Suid-Afrika se kulturele erfenis te bewaar. Min Shaw en Cora Marie het onderskeidelik ook 'n groot rol in die totstandkoming van die museum gehad.
"Tannie Min het 'n paar jaar gelede vir my gevra wat met haar goed sal gebeur wanneer sy nie meer met ons is nie," vertel Shaun. Shaw het voorgestel dat Shaun 'n museum 'of iets soortgelyks begin'.
Shaun het in die proses verneem dat heelwat memorabilia soos toekennings, uitrustings, VHS-bande en filmrolle reeds op die ashope beland het weens die gebrek aan 'n bewaarplek.
Die museum sal van 27 Januarie amptelik oop wees vir openbare toegang. Dit kan besoek word by Duncan Yard in Hatfield, Pretoria.
"Mense kan die museum van Dinsdae tot Sondae tussen 09:00 en 15:00 gratis besoek," sê Shaun. "Ons wil dit graag so toeganklik moontlik maak."
Shaun Mynhardt het 'n draai in Maroela Media se ateljee gemaak en met Christa Steyn gesels oor die Suid-Afrikaanse Legendes-museum. Luister na die onderhoud boaan hierdie berig.
Deel van: Bekendes, Doen-dinge, Goeie nuus, Podsendings
Hier is hul Facebook blad; https://www.facebook.com/salegendsmuseum/
Maar waar kan mens die name van die mense wat vereer word sien, is daar 'n webwerf wat mens kan besoek? Ek soek natuurlik name soos onder andere David de Lange, Chris Blignaut, Charles Jacobe, Dawie Couzyn, Doris Brasch en vele ander! Dana Niehaus! Al Debbo. Ek het idee van hierdie kultuurlegendes is al deur die huidige geslag vergeet.
Is daar nog kommentators wat kan help met name wat julle daar sou wou sien?
Ek lees Johan hier bo en dit sal nou interessant wees om al daai name te sien. Wat my veral interesseer is die mense van die Bo-Kaap en so. Die wat diep spore in daardie kultuur getrap het. So die mense van die kultuurerfenis moes nogal wyd vir die skatkis gekonsulteer het.
Shaun, ons het meer mense soos jy nodig wat die insiatief gebruik om ons kultuurerfenis te bewaar, en om so n projekte te begin. Hoop mense ondersteun jou finansieel ook, want daar is sekerlik baie uitgawes betrokke.
Afrikaanse kultuurerfenis———–Suid -Afrikaanse kultuurerfenis Oepsie hier kom n tamaletjie. Wie sal uitgesluit voel? As Afrikaner het ek die grootste waardering vir hierdie onderneming.